Full splid i Rød Ungdom: Utfordret lederen – ble suspendert
Fredag ble fem medlemmer av Rød Ungdom (RU) suspendert etter en intern konflikt. – I lengre tid har det foregått politisk maktkamp i Rød Ungdom.  Slik åpner uttalelsen fra de fem RU-medlemmene som nylig ble suspendert fra partiet i 12 måneder.  Dette skjer snaut to måneder før partiet skal ha sitt landsmøte 11. til 14. april. Onsdag skrev Aftenposten at to av de fem suspenderte satt i sentralstyret. Dette er Amrit Kaur og Syver Kleve Kolstad.  Nå forteller de to at de hadde planlagt å utfordre Rød Ungdom-leder Liv Smith-Sivertsen på landsmøtet. – Disse to stilte som utfordrere til sittende leder og er nå «tilfeldigvis» blitt suspendert fra partiet i 12 måneder, sammen med tre andre som også stilte til sentrale verv, skriver de i uttalelsen.  De andre medlemmene som ble suspendert, var Mina Rollag Torsvik, Sondre Alvestad og Eylûl Demirhan. De to første skal ha stilt til sentralstyret.  Avviser maktkamp Smith-Sivertsen avviste tidligere onsdag at suspenderingen hadde noe med maktkamp å gjøre. – Vedtaket ble gjort fordi man mener de relevante medlemmene har brutt med vedtektene og skadet organisasjonen, sa hun til Aftenposten. Det mener hun fortsatt. I en ny uttalelse til Aftenposten sier hun:  – Dette har ikke vært en maktkamp, det var et lokallag i Rød Ungdom som initierte prosessen. Hun fortsetter: – For å sikre en god prosess ga sentralstyret kontrollkomiteen i Rød Ungdom mandat til å behandle og legge frem saken for landsstyret, som endte i en suspensjon av de fem medlemmene. Jeg var ikke personlig til stede under behandlingen av saken. Les hele Smith-Sivertsens svar lenger ned i saken. Medlem av «Marxistisk Plattform» I uttalelsen legger de suspenderte medlemmene frem sin versjon av hvordan saken utspilte seg.  Det hele startet med at et lokallag i partiet foreslo å ekskludere 26 medlemmer av partiet.  – Noen av disse var medlem av en Discord-server med navn «Marxistisk Plattform», et diskusjonsforum som var åpent for alle medlemmer av Rød Ungdom, skriver de.  Discord er en digital plattform der brukere kan kommunisere gjennom tekst, tale og video. – Dette forumet var anklaget for å bedrive lukket politisk koordinering, uten at det ble fremlagt noen håndfaste bevis.  Fem personer suspendert En komité ble nedsatt for å vurdere eksklusjonsforslaget mot de 26 medlemmene. Forslaget skulle behandles på partiets landsstyremøte denne helgen. Samme dag som landsstyremøtet fant sted, kom innstillingen fra komiteen. De foreslo å suspendere seks medlemmer i 12 måneder, heller enn å ekskludere alle de 26. Likevel ble alle som var involvert i den opprinnelige eksklusjonssaken, erklært inhabile i saken.  – Dette gjorde at en tredjedel av landsstyret ikke fikk være med på å  behandle saken, skriver de suspenderte. De hevder også at de ikke fikk mulighet til å forsvare seg mot alle anklagene som ble fremmet mot dem. – Komiteen fikk dermed kjørt en ensidig prosess der de anklagedes side av saken ikke var representert. Vi anser derfor prosessen som et illegitimt kuppforsøk, slår de fast. – Har forhindret et sunt og demokratisk liv RU-leder Smith-Sivertsen holder fast ved at vedtaket om suspensjon begrunnes med brudd på vedtekter. – Det stemmer ikke at «medlemskap» i Discord-serveren var grunnlaget for suspensjonen, det finnes fortsatt aktive medlemmer i Rød Ungdom som også er med i Discord-serveren. Hun viser til at landsstyret mener de suspenderte medlemmene ikke har handlet i tråd med vedtektene, som sier at man skal «fremme politisk utvikling og ta opp uenighet på en saklig måte». – De suspenderte har, ifølge landsstyret, jobbet mot Rød Ungdoms vedtatte politikk og styringsdokumenter, og at det har forhindret et sunt og demokratisk liv i organisasjonen. Forstår at mange er opprørt Smith-Iversen mener det skal være takhøyde og rom for politiske diskusjoner i Rød Ungdom. Hun understreket overfor Aftenposten onsdag at hun har forståelse for at mange er opprørt.  – Jeg håper at vi nå kan klare å legge fra oss intern uenighet og fokusere på å drive med politikk. Fremover blir det avgjørende at man klarer å stå samlet i møte med de sterke høyrekreftene som truer samfunnet vårt, sa hun.  De suspenderte medlemmene har anledning til å anke beslutningen til klagenemnda i organisasjonen. Nemnda kan deretter bestemme om klagen skal bli tatt opp på landsmøtet, som blir arrangert i 11. til 14. april. 
Fem medlemmer av Rød Ungdom er suspendert etter anklager om «lukket politisk koordinering». To av de suspenderte var utfordrere til sittende leder Liv Smith-Sivertsen. De mener suspensjonen er en del av en maktkamp. De suspenderte medlemmene avviser anklagene og mener seg urettferdig behandlet.